b'\n_START_ARTICLE_\nAntonio Hortelano\n_START_SECTION_\nBiografia\n_START_PARAGRAPH_\nEls seus primers passos en la interpretaci\xc3\xb3 van tenir lloc al cinema, l\'any 1995, quan li van oferir el paper de Cosme a la pel\xc2\xb7l\xc3\xadcula El seductor, dirigida per Jos\xc3\xa9 Luis Garc\xc3\xada S\xc3\xa1nchez. L\'any 1996 participa en altres dues pel\xc2\xb7l\xc3\xadcules, aquesta vegada de la m\xc3\xa0 del director Antoni P. Canet, a la pel\xc2\xb7l\xc3\xadcula La camisa de la serpiente, i d\'Eugenio Mart\xc3\xadn a La sal de la vida. En aquest mateix any es produeix tamb\xc3\xa9 el seu debut televisiu, al protagonitzar un paper secundari en les s\xc3\xa8ries Turno de oficio: Diez a\xc3\xb1os despu\xc3\xa9s i La otra familia. Posteriorment interv\xc3\xa9 en papers de repartiment en altres s\xc3\xa8ries com M\xc3\xa9dico de familia, M\xc3\xa1s que amigos o Manos a la obra._NEWLINE_L\'any 1998 treballa en la pel\xc2\xb7l\xc3\xadcula Black, encarnant el personatge de Lou Baker, i interv\xc3\xa9 tamb\xc3\xa9 en el curtmetratge d\'Alberto Mac\xc3\xadas Franco no puede morir en la cama, en el paper de Xavier Brufau. Malgrat tots aquests treballs anteriors, la popularitat li arriba en aquest any 1998, en incorporar-se la s\xc3\xa8rie Compa\xc3\xb1eros, en la qual interpreta el personatge de "Quimi", el jove rebel enamorat de "Valle", paper que va representar fins a l\'any 2001 i que el va convertir en una cara molt coneguda de la pantalla petita._NEWLINE_Posteriorment, l\'actor ha treballat en altres produccions de la televisi\xc3\xb3, com SMS, Punta escarlata o El don de Alba. Tamb\xc3\xa9 ha treballat en alguns telefilms fets per a la televisi\xc3\xb3, com Mis estimadas v\xc3\xadctimas, dirigit per Pedro Costa, o Flor de mayo, a les ordres de Jos\xc3\xa9 Antonio Escriv\xc3\xa1._NEWLINE_Quant al seu treball en el cinema, podem citar, d\'entre els t\xc3\xadtols restants de la seva filmografia, alguns com No te fallar\xc3\xa9, Cosas de brujas o Diario de una becaria, i curtmetratges com La \xc3\xbaltima parada o El Ingenio de Rosario Fuentenebro Yubero. L\'actor ha fet ja tamb\xc3\xa9 algunes incursions en el teatre, on ha representat algunes obres com Olvida los tambores o Los 80 son nuestros, ambdues dirigides per Ana Diosdado.'